Людвіг Вітгенштайн

**Лю́двіг Ё́зэф Ё́ган Ві́тгенштайн** (; 26 красавіка 1889, Вена — 29 красавіка 1951, Кембрыдж) — аўстра-ангельскі філёзаф, адзін з заснавальнікаў аналітычнай філязофіі, лягічнага пазытывізму і адзін з найяскравейшых мысьляроў XX стагодзьдзя.

З 1929 па 1947 гады Вітгенштайн выкладаў у Кембрыдзкім унівэрсытэце. За сваё жыцьцё ён выдаў толькі адзіную кнігу, то бок 75-старонкавы *«[[Лёгіка-філязофскі трактат]]»* у 1921 годзе, адзін артыкул, як то *«Некаторыя заўвагі да лягічнай формы»* ў 1929 годзе, даў рэцэнзію на адзіную кінгу і склаў адзін дзіцячы слоўнік. Ягоныя аб’ёмныя рукапісы былі адрэдагаваны і выдадзены пасьмяротна. *«[[Філязофскія дасьледаваньні]]»* Вітгенштайна былі апублікаваныя асобнай кнігай у 1953 годзе і з таго часу гэты твор быў прызнаны адным з самых важных у філязофіі XX стагодзьдзя. Ягоны настаўнік Бэртран Расэл назваў Вітгенштайна адным з самых яскравых прыкладаў сапраўднага генію.

Нарадзіўшыся ў Вене, у адной з самых заможных сем’яў Эўропы, Вітгенштайн атрымаў у спадчыну багацьце ад бацькі ў 1913 годзе. Спачатку ён рабіў ахвяраваньні мастакам і пісьменьнікам, аднак, у пэрыяд моцнай асабістай дэпрэсіі пасьля Першай сусьветнай вайны, ён аддаў сваё багацьцё братам і сёстрам. Трое з чатырох ягоных братоў скончылі жыцьцё самагубствам, якое таксама разглядаў Людвіг Вітгенштайн. Некалькі разоў філёзаф пакідаў акадэмічныя колы і служыў афіцэрам на лініі фронту падчас Першай сусьветнай вайны, дзе некалькі разоў быў узнагароджаны за мужнасьць, а таксама выкладаў у школах у аддаленых аўстрыйскіх вёсках і працаваў грузчыкам у бальніцах падчас Другой сусьветнай вайны ў Лёндане. Не зважаючы на гэта, Вітгенштайн называў філязофію адзінай працай, якая дае яму сапраўднае задавальненьне.

Агульнапрызнана, што Вітгенштайн зьдзейсьніў цэлых дзьве рэвалюцыі ў заходняй філязофіі. Першая адбылася, калі яго *«Лёгіка-філязофскі трактат»* натхніў Венскі гурток на стварэньне праграмы лягічнага пазытывізму. Другая адбылася, калі яго ідэі аб прыродзе і ўладкаваньні мовы, выкладзеныя ў *«Філязофскіх дасьледваньнях»*, спарадзілі брытанскую лінгвістычную філязофію, ці філязофію абыдзеннай мовы.

Паводле апытаньня сярод выкладчыкаў амэрыканскіх унівэрсытэтаў і каледжаў *«Філязофскія дасьледваньні»* былі вылучаныя самым важным творам філязофіі XX стагодзьдзя. Таксама гэты твор заняў 54-ы радок ў сьпісе самых уплывовых працаў кагнітыўнае навукі ХХ стагодзьдзя, які быў падрыхтаваны Цэнтрам кагнетыўных навук унівэрсытэту Мінэсоты. Аднак, паводле словаў сябра філёзафа Георга Гэнрыка фон Врыгта, ён лічыў, што ягоныя ідэі ўвогуле былі няслушна зразуметымі і скажонымі нават тымі, хто вызнаваў сябе ягонымі вучнямі. Ён сумняваўся і наконт таго, што ў будучыні яго лепш зразумеюць. Аднойчы ён сказаў, што адчувае як быццам ён піша для людзей, якія думаюць па-іншаму, дыхаюць іншым паветрам жыцьця, чым сучасныя людзі.

## Крыніцы

## Літаратура
* Вітгенштайн Л. Лёгіка-філязофскі трактат, з «Уводзінамі» Бэртрана Расэла / Пер. зь ням. і ангельск. Лявона Баршчэўскага. (Галерэя чалавечай думкі). — Менск: Раман Цымбераў, 2025. — 118 с.
* 
* 

## Вонкавыя спасылкі
* Людвіг Вітгенштайн на Curlie.
* Працы Вітгенштайна. Project Gutenberg.
* Працы Вітгенштайна і пра яго. Internet Archive.
* Людвіг Вітгенштайн на Internet Encyclopedia of Philosophy.

Катэгорыя:Аўстрыйскія філёзафы
Катэгорыя:Брытанскія філёзафы
Катэгорыя:Вікіпэдыя:Істотныя артыкулы